Three Days Grace

Iseseisvad aastad

Three Days Grace, esialgu Groundswell, on post-grunge bänd, mis moodustati 1992. aastal Norwoodis Ontarios. Kui bänd moodustati, käisid mitmed liikmed alles keskkoolis. Nende esimene täispikk album oli "Wave of Popular Feeling". Sel ajal olid bändis juhtlaulja ja kitarrist Adam Gontier, trummar Neil Sanderson, bassist Brad Walst, juhtkitarrist Phil Crowel ja kitarrist Joe Grant.  
1995. aasta sügisel lahkusid bändist Phil Crowel ja Joe Grant. 1997. aastal tulid Gontier, Sanderson ja Walst kokku ning alustasid taas bändi nime all Three Days Grace. Gontieri sõnul on bändi nimi moodustatud küsimuse põhjal "Kui sul oleks 3 päeva, et oma elus kõike muuta, kas sa teeksid seda?". Torontos sai bänd tuttavaks kohaliku produtsendi Gavin Browniga. Bänd andis talle aastate jooksul moodustatud materjalid ning Gontieri sõnul valis Brown laulude seast välja pärlid. Brown ja bänd uuendasid laule ja tegid demoalbumi, mille saatsid EMI Music Publishing Canada plaadifirmasse. Plaadifirma tahtis veel materjali kuulda ning Browni abiga loodi laul "I Hate Everything About You", mis tõi bändi uudistama veel palju teisi plaadifirmasid. Pärast seda, kui Three Days Grace oli pidanud läbirääkimisi Jive Recordsi presidendiga, allkirjastas bänd firmaga lepingu. Three Days Grace on olnud külalisesinejaks filmis "Raise Your Voice", kus esitas 2 laulu: "Are You Ready" ja "Home".

"Three Days Grace" (2003–2005)

Pärast Jive Recordsiga lepingu sõlmimist kolis bänd debüütalbumi lindistamiseks Long View Farmi, mis on stuudio North Brookfieldis Massachusettsis. Omanimeline album valmis Woodstockis New Yorgis ning avaldati 22. juulil 2003. Bänd sai enamjaolt positiivset tagasisidet, kuid Allmusic'u arvustaja Heather Phares kritiseeris albumi lihtsust. Et toetada albumit, avaldas bänd singli "I Hate Everything About You", tänu millele oli bänd saanud plaadilepingu. Laul sai kiiresti laialt tuntuks.

"One-X" (2006–2008)

Umbes samal ajal, kui bändi esimene album masside hulgas tänu singlile "I Hate Everything About You" edu saavutas, järgnes veel 2 singlit: "Just Like You" ja "Home". Sel ajal kujunes juhtlauljal Adam Gontieril välja narkootilise valuvaigisti OxyContin sõltuvus. Pärast esimese albumi turneed mõistis bänd, et Gontieri seisundi tõttu ei saa nad uue albumi tegemist alustada. 2005. aastal läks Gontier võõrutusravile. Ravi ajal tundis ta end kurvalt ja heitunult. Ta hakkas kirjutama laule oma tunnetest ja võõrutusravil kogetust. Kui Gontieri ravi oli lõppenud, palus bänd tal puhata ning asja rahulikult võtta, seega läksid nad suvilasse Põhja-Ontariosse, et seal lugusid salvestada. Pärast 3 kuud suvilas viibimist oli teise albumi materjal peaaegu valmis. 
Esimene singel albumilt "One-X" oli "Animal I Have Become", mis sisaldas Gontieri võõrutusravi ajal kirjutatud sõnu. Albumil oli veel 4 laulu, mille sõnad Adam võõrutusravi ajal kirjutas: "Over and Over", "Gone Forever", "Pain" ja "Never Too Late".
2006. aasta intervjuus ütles Gontier, et teise albumi sisu oli isiklikum kui bändi esimene album, sest sõnad rääkisid tema kogemustest seoses narkootikumide, lootusetuse tunde ja võõrutusraviga. Barry Stocki salvestatud debüüt, album "One-X" väljastati 13. juunil 2006. aastal. Adam Gontier on esinenud ka erinevates rehabilitatsioonikeskustes, et tänada inimesi, kes aitasid tal sõltuvusest üle saada. Nendel esinemistel mängis ta laule "Pain", "Animal I Have Become" ja "Never Too Late", et innustada ravil olevaid inimesi oma teekonda jätkama.
Album "One-X" sai palju positiivset tagasisidet. The Toronto Staris ilmunud arvustus keskendus laulusõnadele, sest need rääkisid rasketest aegadest ning nende ületamisest. Album sai ka negatiivset tagasisidet: Allmusic'u arvustaja Corey Apar märkis, et bänd ei ole eriti uuenduslik. 
"One-X" album jäi Kanada albumite edetabelis teiseks ning Billboard 200-s viiendaks. "One-X" albumit müüdi esimesel nädalal Ameerika Ühendriikides 78 000 eksemplari. Albumi esimene singel "Animal I Have Become" oli kõige edukam, olles 2006. aastal mängituim rokklaul Kanadas. 2007. aastal tõusis bänd Billboardi edetabelis esikohale.

"Life Starts Now" (2009–2011)

Märtsist augustini 2008. aastal ja jaanuarist aprillini 2009. aastal salvestas Three Days Grace oma kolmandat albumit "Life Starts Now". Albumi salvestamine toimus The Warehouse stuudios, mis asub Vancouveris, British Columbias ja Los Angeleses. Uue albumi salvestamine toimus koos produtsendi Howard Bensoniga, kes oli bändiga juba varem töötanud. Kolmas album avaldati 22. septembril 2009. aastal. Nii kriitikud kui ka bändi liikmed mainisid, et bändi vihane toon on kadunud ning laulud on optimistlikumad. Kitarrist Stocki sõnul on albumis kesksel kohal värske algus ja põhimõte, et ei pea olema kinni selles, millega tegeled, muutuste tegemine on vabatahtlik.
Kolmas album sai palju negatiivset tagasisidet. Väideti, et album on igav ja väsitav Linkin Parki ja Nickelbacki segu ning võrreldes esimesega väga kehv. 
Kolmanda albumi esimene laul "Break" avaldati 1. septembril 2009. aastal.

"Transit Of Venus" (2012– )

7. oktoobril 2011. aastal teatas RCA Music grupp, et saadab laiali Jive Records'i (Three Days Grace'i plaadilepingufirma), Arista Records'i ja J records'i. Bänd ja ülejäänud, kes olid nende firmadega plaadilepingu allkirjastanud, pidid vabastama oma tulevikumaterjali RCA Recordsi kaubamärgi alt.
5. juunil 2012. aastal kell 9 hommikul, samal päeval mil Veenus Päikese eest läbi "sõitis", otsustas bänd, et nende neljas album saab nimeks "Transit Of Venus" ja album avaldatakse 2. oktoobril 2012. Nad lõid varakult reklaamvideo, kus teevad stuudios tööd ja näitavad klippe Veenuse läbisõitmisestt Päikese eest. Sellise harva esineva olukorra põhjal lõid nad loosungi "On olemas asju, mis mitte kunagi sinu elu jooksul ei kordu" – see kajastab uue albumi muusika meeleolu ja sõnu. 
Albumi esimene singel "Chalk Outline" avaldati 14. augustil 2012. aastal.

Jaanuar 2013

9. jaanuaril 2013. aastal said kõik Three Days Grace'i fännid šoki, kui lugesid ansambli kodulehelt, et Adam Gontier lahkus bändist tervislikel põhjustel. Peagi postitas Adam Gontier oma Facebooki seinale pika teksti, kus tänas oma fänne ja jättis nendega hüvasti. Facebooki kommentaarides olid paljud Gontierile pihtinud, kuidas ta nende elusid muutis. Twitteris valitses kaos ning kõik säutsusid Gontieri lahkumisest.